2. ปัจจัยความเสี่ยง

การดำเนินธุรกิจของบริษัทฯ มีปัจจัยความเสี่ยงทั้งปัจจัยภายนอกและปัจจัยภายใน
ซึ่งอาจส่งผลกระทบต่อผลการดำเนินงาน ฐานะการเงิน และการบรรลุเป้าหมายของบริษัทฯ
สรุปได้ดังนี้

2.1 ความเสี่ยงในการประกอบธุรกิจ
มีปัจจัยความเสี่ยงหลายด้านที่ส่งผลต่อการเติบโตของธุรกิจและการสร้างกำไรอย่างต่อเนื่อง

2.1.1 ราคาและความพอเพียงของปริมาณ วัตถุดิบและบรรจุภัณฑ์

น้ำตาลทราย เป็นวัตถุดิบหลักในการผลิตเครื่องดื่มของบริษัทฯ กำกับดูแลโดยรัฐบาล
ในเดือนพฤษภาคม 2551 ,มีการปรับราคาน้ำตาลทรายขึ้นกิโลกรัมละ 5
บาททำให้ราคาน้ำตาลในประเทศสูงกว่าราคาในตลาดโลก
ส่งผลกระทบเชิงลบต่อต้นทุนสินค้าและผลประกอบการของบริษัทฯ ต่อมาในปี 2552
ราคาน้ำตาลทรายในตลาดโลกปรับตัวสูงขึ้นเนื่องจากปริมาณผลผลิตน้ำตาลทรายลดลง
จึงเป็นปัจจัยที่สร้างความกังวลเกี่ยวกับภาวะการขาดแคลนน้ำตาลทรายในอนาคต ในปี 2553
วิกฤติการณ์ของผลผลิตทางการเกษตรทวีความรุนแรงขึ้นจากสภาพอากาศที่แปรปรวน
ส่งผลกระทบต่อความเพียงพอของปริมาณน้ำตาลทรายในตลาดโลกอย่างต่อเนื่อง อย่างไรก็ตาม
บริษัทฯมีการยืนยันปริมาณความต้องการน้ำตาลทรายกับผู้ขาย
เพื่อให้เพียงพอกับเป้าหมายยอดขายที่บริษัทฯกำหนดไว้ในแต่ละปี

ขวดพีอีที ผลของการเติบโตของผลิตภัณฑ์แบบไม่คืนขวด (Non-Returnable)
โดยเฉพาะเครื่องดื่มในขวดพีอีที ทำให้ราคาขวดพีอีทีกลายเป็นต้นทุนหลักอีกประเภทหนึ่งของบริษัทฯ
ความผันผวนของราคาน้ำมันเชื้อเพลิงส่งผลกระทบโดยตรงต่อราคาขวดพีอีที นอกจากนี้ ในปี 2553
ผลผลิตฝ้ายในตลาดโลกที่ไม่พอเพียง ทำให้อุตสาหกรรมสิ่งทอหันมาใช้เส้นใยสังเคราะห์
(Polyester Fiber)
ซึ่งมีวัตถุดิบหลักในการผลิตเช่นเดียวกับการผลิตเม็ดพลาสติกที่ใช้ในการผลิตขวดพีอีที
ทำให้ต้นทุนปรับสูงขึ้น

นอกจากน้ำตาลทราย และขวดพีอีทีที่กล่าวข้างต้น ยังมีบรรจุภัณฑ์อื่น ได้แก่ ฝาจีบ และกระป๋อง
ซึ่งราคาผันแปรตามราคาแผ่นเหล็กและอลูมิเนียม อย่างไรก็ตาม
บริษัทฯมีการปรับเปลี่ยนรูปแบบบรรจุภัณฑ์เพื่อบรรเทาภาระต้นทุน

2.1.2 ค่าแรง การปรับขึ้นค่าแรงขั้นต่ำตามที่รัฐบาลประกาศบังคับใช้
ทำให้ต้นทุนการผลิตและดำเนินการของบริษัทฯ เพิ่มขึ้น
นอกจากนี้การขาดแคลนแรงงานในบางพื้นที่เริ่มเป็นปัญหา
โดยเฉพาะพื้นที่ในเขตนิคมอุตสาหกรรมหรือพื้นที่ใกล้เคียง
บริษัทฯจึงมีการพัฒนาบุคลากรและปรับเปลี่ยนวิธีการทำงานเพื่อเพิ่มประสิทธิภาพ

3.  อัตราภาษีสรรพสามิต
    ภาษีสรรพสามิตเป็นอีกหนึ่งในต้นทุนหลักที่เป็นปัจจัยภายนอกซึ่งกำกับดูแลโดยภาครัฐ
    การปรับอัตราหรือฐานภาษีเป็นปัจจัยเสี่ยงอย่างหนึ่ง
    บริษัทฯจึงจัดให้มีหน่วยงานที่รับผิดชอบดูแลในเรื่องนี้คอยติดตาม ประสานงาน
    และให้ข้อมูลกับภาครัฐ

4.  ราคาน้ำมันเชื้อเพลิง
    การผันผวนของราคาน้ำมันดีเซลส่งผลกระทบโดยตรงต่อต้นทุนการขนส่งและการจัดจำหน่ายสินค้าของบริษัทฯ
    อีกทั้ง ยังส่งผลกระทบในทางอ้อมต่อราคาวัตถุดิบและบรรจุภัณฑ์หลายชนิด เช่นขวดพลาสติกพีอีที
    กระป๋อง และฝาจุกจีบ นอกจากนี้
    สถานการณ์ความไม่แน่นอนทางการเมืองในหลายประเทศซึ่งเป็นผู้ผลิตน้ำมัน
    ก่อให้เกิดความกังวลทั้งในเรื่องราคาและความเพียงพอของปริมาณน้ำมันเชื้อเพลิง บริษัทฯ
    ได้ดำเนินมาตรการเพื่อลดความเสี่ยงดังกล่าว
    ด้วยการนำมาตรการลดการใช้น้ำมันดีเซลมาตั้งเป็นดัชนีวัดผลการทำงาน
    และมีการใช้พลังงานทางเลือกอื่นๆ ซึ่งมีทีมพนักงานคอยติดตามดูแลอย่างใกล้ชิด

2.1.5 พฤติกรรมของผู้บริโภค ด้วยความหลากหลายของเครื่องดื่มที่มีมากขึ้น
และความต้องการของผู้บริโภคที่หันไปนิยมเครื่องดื่มไม่อัดลม น้ำผลไม้ และ Functional Drinks
บริษัทฯมีผลิตภัณฑ์น้ำดื่มคริสตัล และเครื่องดื่มไม่อัดลมอื่นๆหลายชนิดซึ่ง

มีอัตราการเติบโตของยอดขายอย่างต่อเนื่อง ทำให้สัดส่วนรายได้ของเครื่องดื่มไม่อัดลมเพิ่มขึ้น

2.1.6 สภาพดินฟ้าอากาศ
ความแปรปรวนของอากาศในช่วงหลายปีที่ผ่านมาทวีความรุนแรงและส่งผลกระทบในวงกว้าง
วิกฤตการณ์น้ำท่วมในหลายจังหวัดช่วงเดือนกันยายนต่อเนื่องถึงต้นเดือนพฤศจิกายนในปี 2553
ส่งผลกระทบต่อยอดขายและค่าใช้จ่ายของบริษัทฯ

7.  การเปลี่ยนแปลงนโยบายของรัฐบาล เช่น การปรับฐานการจัดเก็บภาษี การควบคุมราคา
    รวมถึงการออกกฎข้อบังคับในการทำธุรกิจและอุตสาหกรรมต่างๆ เป็นต้น

เพื่อเป็นการบรรเทาผลกระทบจากปัจจัยข้างต้น บริษัทฯ ได้ดำเนินมาตรการในการควบคุมค่าใช้จ่าย
ปรับเปลี่ยนและพัฒนากระบวนการทำงาน
เพื่อให้เกิดประสิทธิภาพและประสิทธิผลในการทำงานที่ดียิ่งขึ้นทั่วทั้งองค์กร

2.2 ความเสี่ยงเกี่ยวกับการผลิต
จากการที่อุตสาหกรรมผลิตเครื่องดื่มเป็นธุรกิจที่ต้องลงทุนสูงในการก่อสร้างโรงงาน
รวมทั้งเครื่องจักรอุปกรณ์ที่เกี่ยวข้องกับการผลิต ซึ่งบริษัทฯ
จะต้องอาศัยยอดการผลิตที่ค่อนข้างสูงและมีประสิทธิผลให้ถึงจุดคุ้มทุน นอกจากนี้
การที่เครื่องดื่มน้ำอัดลมเป็นสินค้าที่มีฤดูการจำหน่าย โดยมียอดความต้องการสูงในช่วงฤดูร้อน
ฝ่ายบริหารจึงจำเป็นอย่างยิ่งที่จะต้องวางแผนการผลิตและการลงทุนในเครื่องจักรอุปกรณ์การผลิตอย่างระมัดระวัง
มิฉะนั้น จะประสบกับภาวะกำลังการผลิตอาจไม่เพียงพอในช่วงฤดูร้อน
และมีกำลังการผลิตเหลือเกินความต้องการในช่วงเวลาอื่นๆ ได้ นอกจากนี้
การเติบโตอย่างรวดเร็วของยอดการจำหน่ายน้ำดื่มคริสตัล ทำให้บริษัทฯ
เพิ่มการลงทุนในเครื่องจักรการผลิตเพื่อให้เพียงพอกับความต้องการ

2.3 ความเสี่ยงด้านการบริหารและการจัดการ เนื่องจากการจัดจำหน่ายเครื่องดื่ม
และน้ำอัดลมโดยรวมยังเป็นการขายตรงให้กับลูกค้า และผู้บริโภคเป็นส่วนใหญ่
จึงต้องอาศัยความรวดเร็ว ความสม่ำเสมอในการให้บริการ
รวมทั้งการเสนอรายการสมนาคุณและผลตอบแทนสูงสุดกับลูกค้า
บริษัทฯจึงติดตามความเคลื่อนไหวของผู้ผลิตรายอื่นๆ เพื่อปรับตัวให้ทันกับการเปลี่ยนแปลงในตลาด
บริษัทฯ ต้องมีเครือข่ายการจัดจำหน่ายที่มีประสิทธิภาพ และมีพนักงานขายที่ขยันขันแข็ง
มีความชำนาญ และไหวพริบสูง การพัฒนาบุคลากร การรักษาบุคลากรในองค์กร
รวมทั้งการจูงใจให้พนักงานมีกำลังใจในการทำงาน จึงเป็นความท้าทายที่สำคัญอันหนึ่งของบริษัทฯ

นอกจากนี้ ความสำเร็จในธุรกิจของบริษัทฯ ยังต้องอาศัยการมีแผนงานที่แน่ชัด
และฐานข้อมูลที่ถูกต้อง และเป็นปัจจุบันเพื่อเป็นเครื่องมือในการตัดสินใจของผู้บริหาร บริษัทฯ
มีการลงทุนในระบบสารสนเทศ และอบรมบุคลากรอย่างต่อเนื่อง
เพื่อให้เกิดความชำนาญในการดำเนินงานให้เกิดประสิทธิภาพ สอดคล้องกับความต้องการของบริษัทฯ
และสภาพการแข่งขันในตลาดที่เปลี่ยนแปลงไป

2.4 ความเสี่ยงทางด้านการเงิน

2.4.1 การให้สินเชื่อและการเรียกชำระหนี้ บริษัทฯ มีการดำเนินนโยบายการให้สินเชื่อที่รัดกุม
มีการติดตามเร่งรัดการชำระหนี้จากลูกหนี้อย่างสม่ำเสมอ
และการตรวจสอบดูแลอย่างใกล้ชิดจากฝ่ายบริหาร
ในช่วงภาวะเศรษฐกิจซบเซาหรือมีแนวโน้มว่าจะเกิดวิกฤตการณ์ทางการเงินที่อาจส่งผลกระทบต่อเศรษฐกิจ
บริษัทฯจะเพิ่มความระมัดระวังในการให้สินเชื่อเป็นพิเศษ
และติดตามการชำระเงินของลูกหนี้อย่างใกล้ชิด

2.4.2 เสถียรภาพของเงินบาทและความเสี่ยงจากอัตราแลกเปลี่ยน มีผลต่อต้นทุนของบริษัทฯ
ถึงแม้จะอยู่ในขอบเขตจำกัด เนื่องจากบริษัทฯ ไม่มีเงินกู้
หรือรายการค้าที่เป็นสกุลเงินตราต่างประเทศ
ความเสี่ยงจากอัตราแลกเปลี่ยนส่วนใหญ่จึงมีขอบเขตเฉพาะการซื้อเครื่องจักร
อะไหล่และอุปกรณ์จากต่างประเทศ นอกจากนี้
การซื้อวัตถุดิบและบรรจุภัณฑ์ส่วนใหญ่ยังเป็นการซื้อจากแหล่งภายในประเทศ

2.4.3 ความเสี่ยงจากการไม่ปฏิบัติตามสัญญา สัญญาสำคัญที่เกี่ยวข้องกับการดำเนินธุรกิจ ได้แก่

สัญญาแต่งตั้งให้บริษัทฯเป็นผู้ผลิตและจัดจำหน่ายผลิตภัณฑ์เครื่องดื่มน้ำอัดลม ชาพร้อมดื่มลิปตัน
และน้ำผลไม้ทรอปิคานา ทวิสเตอร์ ซึ่งเป็นผลิตภัณฑ์ที่มีความน่าเชื่อถือ
ตลอดระยะเวลาที่ดำเนินงานตามสัญญา
ไม่ปรากฏการผิดเงื่อนไขในสาระสำคัญของสัญญาแต่ประการใด

ในระหว่างปี 2553 คณะกรรมการตรวจสอบได้ดำเนินการพิจารณาทบทวน (1.) Exclusive
Bottling Appointment Agreement (“EBA”) ระหว่างบริษัท เสริมสุข จำกัด (มหาชน)
(“บริษัทฯ” หรือ “กิจการ” หรือ “SSC”) กับ Pepsi Co., Inc. และ Seven-Up
International (“เป๊ปซี่”) ซึ่งได้มีการลงนามในปี 2541 โดยตามสัญญาดังกล่าว บริษัทฯ
ได้ตกลงซื้อหัวน้ำเชื้อจาก PepsiCo., Inc.
เพื่อนำมาใช้ในการผลิตและจัดจำหน่ายเครื่องดื่มประเภทน้ำอัดลมภายใต้ตราสินค้า Pepsi, Pepsi
Max, Pepsi Twist, Mirinda, Seven-Up, Mountain Dew และ Club และ (2.)
Agreement for Cooperative Advertising and Marketing Principles (“Coop”)
ระหว่างบริษัทฯ กับบริษัท เป๊ปซี่-โคล่า (ไทย) เทรดดิ้ง จำกัด ซึ่งได้มีการลงนามในปี 2540
(“สัญญาระหว่างบริษัทฯ กับเป๊ปซี่”) เนื่องจากสัญญาระหว่างบริษัทฯ กับเป๊ปซี่
ได้จัดทำขึ้นบนปัจจัยและเงื่อนไขทางเศรษฐกิจในอดีต
ปัจจัยและเงื่อนไขที่เกี่ยวข้องในช่วงเวลานั้นได้เปลี่ยนแปลงเป็นอย่างมากนับตั้งแต่ปี 2540-2541
ซึ่งเป็นช่วงเวลาที่คู่สัญญาทุกฝ่ายมีการตกลงร่วมกันตามสัญญาระหว่างบริษัทฯ กับเป๊ปซี่
ไม่ว่าจะเป็นการเปลี่ยนแปลงตามวงจรธุรกิจก็ดี
หรือการเปลี่ยนแปลงโดยเป็นผลกระทบของลำดับเหตุการณ์สำคัญทางเศรษฐกิจที่เกิดขึ้นทั้งในประเทศและต่างประเทศก็ดี
ปัจจัยและเงื่อนไขต่างๆ
เหล่านั้นมีความแตกต่างอย่างมีสาระสำคัญกับสิ่งที่กำลังเกิดขึ้นและคาดว่าจะดำเนินต่อไปตามโครงสร้างเศรษฐกิจและสภาพการแข่งขันในช่วงเวลาที่เป็นปัจจุบัน
ดังนั้น เมื่อวันที่ 19 กุมภาพันธ์ 2553
กรรมการอิสระและคณะกรรมการตรวจสอบจึงมีมติเห็นควรให้ทบทวนข้อเท็จจริง
หรือปัจจัยที่ใช้ในการกำหนดราคาหรือเงื่อนไขของสัญญาระหว่างบริษัทฯกับเป๊ปซี่
ในเวลานั้นได้เปลี่ยนแปลงไปอย่างมีนัยสำคัญหรือไม่
โดยนำข้อมูลที่ได้เป็นพื้นฐานในการเสนอแนะต่อคณะกรรมการบริษัทฯ
และฝ่ายบริหารรว่าควรดำเนินการอย่างใดที่เหมาะสมกับสภาพการดำเนินธุรกิจในปัจจุบันต่อไป
ซึ่งต่อมา ในการประชุมวิสามัญผู้ถือหุ้นครั้งที่ 1/2553
มีมติแต่งตั้งคณะกรรมการหรือบุคคลที่คณะกรรมการมอบหมายทำการเจรจาแก้ไขสัญญาระหว่างบริษัทฯ
กับเป๊ปซี่ เพื่อให้ได้ราคาและเงื่อนไขที่ดีขึ้น และจัดทำแผนธุรกิจในอนาคต (Future Business
Plan)
เพื่อประกอบการตัดสินใจว่าจะรับหรือไม่รับราคาและเงื่อนไขอันเป็นผลมาจากการเจรจาแก้ไขสัญญาระหว่างบริษัทฯ
กับเป๊ปซี่ และให้เรียกประชุมใหญ่ผู้ถือหุ้นเพื่ออนุมัติประการใดประการหนึ่ง ดังนี้ (ก)
อนุมัติให้บริษัทฯ ทำการแก้ไขสัญญาระหว่างบริษัทฯ กับเป๊ปซี่
โดยใช้ราคาและเงื่อนไขอันเป็นผลมาจากการเจรจาหรือ (ข) อนุมัติให้บริษัทฯ
ดำเนินการตามแผนธุรกิจในอนาคต

ในการประชุมวิสามัญผู้ถือหุ้น ครั้งที่ 1/2554 เมื่อวันที่ 15 กุมภาพันธ์ 2554
ที่ประชุมได้อนุมัติให้บริษัทฯ ดำเนินการตามแผนธุรกิจในอนาคต รายละเอียดปรากฎตามข้อ 12.
ข้อมูลอื่นที่เกี่ยวข้อง ข้อ 12.2

บริษัทฯ ได้รับการยืนยันจากเป๊ปซี่เมื่อวันที่ 1 มีนาคม 2554
ว่าตกลงยอมรับการเข้าทำสัญญาที่มีสาระสำคัญตามมติที่ประชุมผู้ถือหุ้นในข้อ 12.2 โดยบริษัทฯ
และเป๊ปซี่อยู่ระหว่างการเข้าทำสัญญาใหม่ซึ่งต้องดำเนินการให้เสร็จสิ้นภายในวันที่ 31 มีนาคม
2554

สัญญาสนับสนุนการขายที่ทำกับลูกค้ารายสำคัญ ผู้บริหารได้พิจารณารายละเอียดและเงื่อนไขต่างๆ
อย่างรอบคอบก่อนลงนามในสัญญา และตลอดระยะเวลาในสัญญา
ฝ่ายบริหารการขายได้มีการติดตามการปฏิบัติตามเงื่อนไขของลูกค้าอย่างเคร่งครัด

นอกจากนี้บริษัทฯ มีสัญญาว่าจ้างการบริการหรือโครงการก่อสร้างหรือซื้อทรัพย์สินจากบุคคลภายนอก
ซึ่งบริษัทฯจะมีการชำระเงินเป็นงวดตามสัญญาหรือเมื่อการบริการ หรือการก่อสร้างแล้วเสร็จ
ในกรณีที่เป็นโครงการก่อสร้างจะมีเงื่อนไขให้คู่สัญญาวางหลักทรัพย์หรือหนังสือค้ำประกันธนาคารเพื่อประกันความเสียหายสำหรับระยะเวลาที่เหมาะสมภายหลังการก่อสร้างเสร็จสิ้นลง
ด้วยมาตรการดังกล่าว บริษัทฯ
จึงเห็นว่าความเสี่ยงจากการที่คู่สัญญาไม่ปฏิบัติตามข้อกำหนดในสัญญาจะไม่มีผลกระทบอย่างเป็นสาระสำคัญต่อการดำเนินงานของบริษัทฯ

2.4.4 ความเสี่ยงจากอัตราดอกเบี้ย ถึงแม้ในปัจจุบันบริษัทฯ
และบริษัทย่อยจะไม่มีภาระหนี้สินหรือเงินกู้ยืม แต่ในอนาคต หากบริษัทฯ
ต้องกู้ยืมเงินเพื่อขยายการลงทุน อัตราดอกเบี้ยก็เป็นปัจจัยเสี่ยงอีกประการหนึ่ง ซึ่งบริษัทฯ
ต้องพิจารณาและคำนึงถึงก่อนการตัดสินใจลงทุนเพื่อให้เกิดต้นทุนที่ต่ำสุด

นอกจากปัจจัยที่ได้กล่าวข้างต้น อาจมีปัจจัยอื่น เช่น การเมืองภายในประเทศ
กฎระเบียบเกี่ยวกับสิ่งแวดล้อม ซึ่งอาจจะมีผลกระทบต่อธุรกิจของบริษัทฯ